KIRJALLINEN KYSYMYS E-0130/01 esittäjä(t): Christopher Huhne (ELDR) komissiolle. Ulkomaisten suorien sijoitusten varanto.



Virallinen lehti nro 040 E , 14/02/2002 s. 0007 - 0008



KIRJALLINEN KYSYMYS E-0130/01 esittäjä(t): Christopher Huhne (ELDR) komissiolle (31. tammikuuta 2001) Aihe: Ulkomaisten suorien sijoitusten varanto Voisiko komissio arvioida, mikä on kuhunkin jäsenvaltioon tehtyjen ulkomaisten suorien sijoitusten varanto ja kunkin jäsenvaltion muihin maihin tekemien ulkomaisten suorien sijoitusten varanto viimeisimpänä ajankohtana, jolta tietoja on saatavissa? Voisiko se esittää nämä varantoluvut myös eritellen EU:n kumppanuusmaiden, EU:n ulkopuolisten maiden, Japanin ja Yhdysvaltojen tekemien ja niihin tehtyjen sijoitusten varannot? Pedro Solbes Miran komission puolesta antama yhteinen vastaus kirjallisiin kysymyksiin E-0130/01 ja E-0131/01 (18. huhtikuuta 2001) Ulkomaiset suorat sijoitukset ovat kansainvälisiä sijoituksia, joiden avulla pyritään hankkimaan pitkäaikainen osuus ulkomaisessa taloudessa toimivasta yrityksestä. Ne kattavat kaikki sijoitusyrityksen ja sen ulkomaisten tytäryhtiöiden väliset rahataloustoimet. Ne eroavat portfoliosijoituksista sikäli, että niiden avulla sijoittaja pyrkii saamaan todellista äänivaltaa ulkomaisen yhtiön johdossa. Virallisen määritelmän mukaan suoran sijoituksen kohde on ei-yhtiömuotoinen yritys tai osakeyhtiö, jonka kantaosakkeista tai äänivallasta (osakeyhtiön tapauksessa) tai vastaavasta (ei-yhtiömuotoisen yrityksen tapauksessa) suoran sijoituksen tekijä omistaa vähintään 10 prosenttia. Tekemällä suoria ulkomaisia sijoituksia sijoittaja avaa näiden sijoitusten position, joka on tärkeä osa sijoittajan tasetta. Sijoitusten positio (jota joskus kutsutaan myös suoraksi ulkomaiseksi sijoituskannaksi) eroaa kumuloiduista virroista uudelleenarvostamisen vuoksi (hinta- tai valuuttakurssimuutokset ja muut mukautukset, kuten laina-aikojen muuttaminen tai lainojen peruuttaminen, velkojen anteeksiantaminen tai velan muuttaminen pääomaksi). Komissio ylläpitää ulkomaisia suoria sijoituksia koskevaa tietokantaa, joka sisältää yhdenmukaisia ja näin ollen vertailukelpoisia tietoja ulkomaisten suorien sijoitusten positioista, virroista ja niistä saatavista tuloista yhteisössä, sen jäsenvaltioissa ja merkittävimmissä ulkomaisten suorien sijoitusten kumppanimaissa. Tiedot sisältyvät Eurostatin NewCronos-tietokantaan (kohtaan theme2/bop/fdi). Tärkein vuosijulkaisu on ulkomaisia suoria sijoituksia koskeva vuosikirja, joka sisältää myös yksityiskohtaisen selvityksen ulkomaisten suorien sijoitusten kehittymisestä sekä tarkat selostukset tiedonkeruussa käytetyistä määritelmistä ja menetelmistä. Arvoisalle parlamentin jäsenelle ja parlamentin sihteeristölle lähetetyt taulukot sisältävät tietoja ulkomaisten suorien sijoitusten virroista vuosina 1992-1999 ja kannoista vuoden 1998 lopussa. Tietojen jakamisessa on käytetty neljää perustetta: - ilmoittava maa: tällä tarkoitetaan jäsenvaltioita, jotka toimittavat ulkomaisia suoria sijoituksia koskevia tietoja Eurostatille. Eurostat laskee EU:n kaikkia 15 jäsenvaltiota (EU 15) koskevat tiedot siten, että jäsenvaltiokohtaiset tiedot aggregoidaan ja puuttuvat tiedot estimoidaan. - ulkomaiset suorat sijoitukset ulkomaille: tällä tarkoitetaan EU:n 15 jäsenvaltion tekemiä ulkomaisia suoria sijoituksia muissa jäsenvaltioissa tai EU:n ulkopuolisissa maissa. Miinusmerkki ilmoittaa ulkomaiset suorat sijoitukset ja plusmerkki sijoituksista irtautumiset. Ulkomaiset suorat sijoitukset ilmoittavassa taloudessa ovat muiden jäsenvaltioiden tai EU:n ulkopuolisten maiden tekemiä ulkomaisia suoria sijoituksia EU:n 15 jäsenvaltiossa. Plusmerkki ilmoittaa ulkomaiset suorat sijoitukset ilmoittavassa taloudessa ja miinusmerkki sijoituksista irtautumiset. - kumppani: tällä tarkoitetaan maata, jossa ulkomainen suora sijoitus tehdään (ulkomailla tehtävät ulkomaiset suorat sijoitukset) tai maata, joka tekee sijoituksen yhteisössä (ulkomaiset suorat sijoitukset ilmoittavassa taloudessa). Taulukoihin on valittu kumppanimaiksi Yhdysvallat, Japani ja ehdokasmaat. Kokonaismäärät on laskettu sekä EU:n ulkopuolisille että EU:ssa tehdyille sijoituksille. - uudelleensijoitettujen voittojen sisällyttäminen/poissulkeminen: uudelleensijoitetut voitot ovat ulkomaisia suoria sijoituksia tekevien yritysten voittoja, joita ei jaeta ja jotka on näin ollen määrä sijoittaa uudelleen yritykseen. Ulkomaisten suorien sijoitusten virtojen kokonaismäärään olisi sisällytettävä uudelleensijoitetut voitot, mutta yhteisöä koskevat aggregoidut tiedot ovat saatavilla vasta vuodesta 1995 ja yksittäisten jäsenvaltioiden osalta eri ajanjaksoilta. Tämän vuoksi taulukkoon on sisällytetty täydellisemmät tiedot, jotka eivät sisällä uudelleensijoitettuja voittoja.